শূন্যস্থানের কথা বলতে আইনস্টাইনের প্রসঙ্গ টানতে হবেই। বিশ্ব চরাচরে সর্বত্র নাকি উপস্থিত এক পদার্থ। ইথার। ব্রহ্মাণ্ড নাকি ইথারের সমুদ্রে ভাসছে। এই ছিল এক সময়ের ধারণা। সে ধারণা যে ভ্রান্ত, ইথার নামে কোনও পদার্থ যে কোত্থাও নেই, তা যাঁরা প্রমাণ করলেন, তাঁদের অন্যতম আইনস্টাইন। ইথারকে বিজ্ঞানে বাতিল আইডিয়ার আস্তাকুঁড়ে নিক্ষেপ করলেও শূন্যস্থানের গভীরে লুকানো আর এক ব্যাপারের আইনস্টাইনই হদিস দিয়েছিলেন। সে এক সাংঘাতিক ব্যাপার। তার তাৎপর্য বিশাল।